立高桂坊
作者：王十朋
朝代：宋

paragraphs: 書生未折桂，短檠事然膏。
一朝桂入手，不記燈窗勞。
回視紙上語，棄置等弁髦。
曲學如公孫，高第何足褒。
溫陵號多士，呦呦食苹蒿。
臚唱十年間，魁亞出二豪。
向來此坊中，一門五夢刀。
月中仙子歸，天香滿藍袍。
大對壓晁董，同登盡劉曹。
嘉名換扁榜，鐵畫新揮毫。
我欲成其美，遠大期伊臯。
桂高固可喜，更看名節高。